《步至西余山有咏》
元代·徐贲

玩游寡閒侣，独步思弥清。迤𨓦适兹山，于时莅新晴。

云容启朝丽，林采焕春荣。煖崖芳卉集，阳坂纤芽萌。

鸟逝何杳眇，泉注每纵横。意会乃成坐，兴尽还复行。

此身在贫贱，庶少俗务萦。缅怀嬴台子，仰羡安期生。

非徒遁猥迹，永缔烟霞盟。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。